Herman Lategan: NG Kerk kry trofee vir padda van die jaar | Netwerk24
Deur Herman Lategan 27 Desember 2020 00:11
peuterig b.nw. Wat onbenullig en nie werklik belangrik of ter sake is nie. – Woordeboek van die Afrikaanse Taal. Hoofredakteur: W.F. Botha.
Elke jaareinde word 'n padda van die jaar-trofee toegeken in dié rubriek. Gewoonlik gaan dit aan 'n persoon, maar hierdie jaar word 'n kerkgenootskap beloon.
Die naam van dié beker is die Lawaaipadda-trofee. Neem jul buiging, die hele NG Kerk, terwyl al wat padda is fluit en met hul toonkussinkies klap.
Die Lawaaipadda is 'n slymerige amfibie bekend vir sy kort, rasperige, eendagtige gekwaak wat herhaaldelik en eentonig geuiter word. Mannetjies roep alleen of in klein groepies, selde in groot kore. Laat die simboliek hiervan ons nie verbygaan nie.
Verder is die figuurlike betekenis van die woord amfibie: Draadsitter, persoon wat vis nóg vlees is. Vir balans laat daar tog melding gemaak word van dié kerk se voortreflike koerant, die Kerkbode, asook die welsynwerk wat hulle verrig.
Dit gesê, is die aanhoudende gekekkel oor gay mense en hul huwelike iets wat grens aan die burleske. Dat 'n koterie van ou wit mans so behep kan wees met die liefdesverhoudings van ander volwassenes sal met terugskoue eendag met minagting en humor bejeën word.
Die preekstoel in Molteno se NG kerk.
Soos die skrywer Theunis Engelbrecht onlangs in 'n onderhoud genoem het: "Die rol wat sekere kerke, en spesifiek die NG Kerk, gespeel het – en steeds speel – om mense te breinspoel sodat hulle God en die Bybel kan gebruik as 'n stok om gay mense mee te slaan is vir my weersinwekkend, om nie eens te praat van al die dekades wat hulle apartheid goedgepraat en aktief in stand help hou het nie.
"Kerke het baie bloed op hul hande van al die gay mense wat al selfmoord gepleeg het omdat hulle deur die kerk, en dus ook hul gemeenskappe, verwerp is."
Hierdie kerkvaders maak so baie lawaai oor 'n kwessie waarin die oorgrote meerderheid gay mense vandag regtig nie meer belangstel nie. Hulle is uitgediende obskure figurante en souffleurs wat op 'n verhoog met 'n klein, krimpende gehoor optree.
Wat soek gay mense daar in ieder geval? Bly weg van hierdie versameling irrelevante en nuttelose koproliete.
Dan is daar (onder meer!) die kwessie van hoe vroue vir jare deur die NG Kerk se patriargie Sondae meedoënloos herinner is aan hul mindere status. Saans, wagtend vir haar man wat sy pappa noem (hoe Freudiaans), kook sy die kos en dek sy die tafel, met hom elke dag aan die hoof daarvan.
Toe dr. Carin van Schalkwyk laas jaar sê sy en ander leraars is moeg daarvoor om oor genderkwessies te praat en nie gehoor te word nie, kap ds. Rheinier Nel luidens Netwerk24 terug deur te sê patriargie is nie die probleem nie, maar matriargie.
"Sommige vroue lok mans uit tot aggressie dat mans gewelddadig word," antwoord hy soos 'n toondoof kruidjie-roer-my-nie.
Dit is duidelik dat 'n parogiale NG Kerk uit voeling is met 'n nuwe, ontwikkelende samelewing wat sukkel met rasseverhoudings, geweld en onopgeloste trauma uit die verlede.